પછી તો વાટકી જેવડી વાવડીના રાવણ જેવા રામવાળાનું બહારવટુ બરાબર જામ્યું. એના નામનાં ડંકા દુનીયામાં દેવાવા લાગ્યા. એવે સમે રામવાળો બાબરીયાવાડનાં પોતાનાં સગાં- સંબંધીઓને છેલુકીવારના હળવા- મળવા આવેલ છે. એવામાં એક દી’ રોંઢાનું ટાણું ને વાવેરા ગામની સીમમાં એક ઉંડા નેરડામાં બહારવટીયા ઊતર્યા છે ને ઈ નેરાની ઘાટી ઝાડીમાં એક બુઢો અસવાર ઘોડી ઊપર જોયો. રૂપાને ચાપડે જડેલ જામગરી બંધૂક, ખંભે લાંચ વાળી તરવાર, ભેટે જમૈયો ને હાથ માં ભાલું. ધોળા સબાણ દાઢી મૂછના કાતરા. રામવાળો ઓળખી ગયા.